Številka: 5110-5110-85/2022-3340-2

Datum: 8. 11. 2022

Na podlagi prvega odstavka 104. člena Zakona o uresničevanju javnega interesa za kulturo (Uradni list RS, št. [77/07](http://www.uradni-list.si/1/objava.jsp?sop=2007-01-4066) – uradno prečiščeno besedilo, [56/08](http://www.uradni-list.si/1/objava.jsp?sop=2008-01-2344), [4/10](http://www.uradni-list.si/1/objava.jsp?sop=2010-01-0129), [20/11](http://www.uradni-list.si/1/objava.jsp?sop=2011-01-0822), [111/13](http://www.uradni-list.si/1/objava.jsp?sop=2013-01-4130), [68/16](http://www.uradni-list.si/1/objava.jsp?sop=2016-01-2930), [61/17](http://www.uradni-list.si/1/objava.jsp?sop=2017-01-2916), [21/18](http://www.uradni-list.si/1/objava.jsp?sop=2018-01-0887) – ZNOrg, [3/22](http://www.uradni-list.si/1/objava.jsp?sop=2022-01-0014) – ZDeb in [105/22](http://www.uradni-list.si/1/objava.jsp?sop=2022-01-2603) – ZZNŠPP; v nadaljnjem besedilu: ZUJIK) ter prvega odstavka 6. člena Pravilnika o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16) Ministrstvo za kulturo RS objavlja

**Javni razpis za izbor kulturnih projektov bivanja in ustvarjanja v umetniških rezidencah v Berlinu, Londonu, New Yorku in na Dunaju, ki jih bo v letu 2023 sofinancirala Republika Slovenija iz proračuna, namenjenega za kulturo, oznaka JPR-REZ-2023 (v nadaljnjem besedilu: javni razpis).**

1. **Naziv in sedež naročnika razpisa**

Ministrstvo za kulturo, Maistrova 10, 1000 Ljubljana.

1. **Predmet in cilj javnega razpisa ter razpisno področje**

Predmet javnega razpisa je zbiranje projektov prijaviteljev, ki delujejo v umetnosti in kulturi, za enomesečno bivanje in ustvarjanje v umetniških rezidencah Ministrstva za kulturo (v nadaljnjem besedilu: ministrstvo) v Berlinu, Londonu, New Yorku in na Dunaju (v nadaljnjem besedilu: umetniške rezidence), ki jih bo v letu 2023 sofinancirala Republika Slovenija iz proračuna, namenjenega za kulturo, v obdobju od 1. 1. do 31. 12. 2023. Financiranje vključuje:

– stroške najemnine, tekoče stroške, ki so povezani z uporabo stanovanja, stroške rednega vzdrževanja in osnovne opreme umetniških rezidenc v Berlinu, Londonu, New Yorku in na Dunaju, ter

– povračilo potnih stroškov za izbrane prijavitelje, in sicer za Berlin v višini največ 250 EUR neto, za London v višini največ 250 EUR neto, za Dunaj v višini največ 150 EUR neto ter za New York v višini največ 800 EUR neto v primeru enega prijavitelja ali največ 700 EUR neto na osebo v primeru skupinskega rezidenčnega bivanja.

Cilji javnega razpisa so krepitev umetniške ustvarjalnosti posameznikov ali umetniških skupin prek mobilnosti in medkulturne izmenjave idej, znanja in praks, krepitev njihove mednarodne uveljavitve ter uveljavljanje slovenske kulture in umetnosti v tujini.

Javni razpis je namenjen prijaviteljem, ki delujejo na naslednjih področjih slovenske umetnosti in kulture (razpisno področje):

- uprizoritvena umetnost,

- likovna umetnost,

- arhitektura in oblikovanje,

- glasbena umetnost,

- intermedijske umetnosti,

- film in AV-kultura,

- knjiga,

- kritika umetnosti ter refleksija kulture in družbe,

da se jim omogoči bivanje in ustvarjanje v umetniških rezidencah.

1. **Pomen izrazov**

**Umetniške rezidence** so štiri stanovanja, ki jih ima ministrstvo v najemu v Berlinu, Londonu, New Yorku in na Dunaju ter so namenjena bivanju in ustvarjanju umetnikov ter drugih posameznikov, ki delujejo v umetnosti in kulturi.

**Samozaposleni** v kulturi so osebe, ki so vpisane v razvid samozaposlenih, ki ga vodi ministrstvo.

**Mladi** so osebe, ki v letu 2023 ne bodo dopolnile 30 let ali več.

**Projekt** so predvidene aktivnosti v času bivanja in ustvarjanja v umetniški rezidenci, ki jih prijavitelj izkazuje z delovnim načrtom.

V razpisni dokumentaciji uporabljeni in zapisani izrazi v slovnični obliki za moški spol se uporabljajo kot nevtralni za ženski in moški spol.

1. **Pogoji sodelovanja na javni razpisu**

Na javni razpis se lahko prijavijo le prijavitelji, ki izpolnjujejo naslednje pogoje (upravičene osebe):

* so fizične osebe, ki delujejo na razpisanih področjih;
* imajo stalno prebivališče v Republiki Sloveniji ali so osebe slovenske narodnosti, s stalnim prebivališčem zunaj Republike Slovenije (dokazuje se z uradno pisno izjavo, katero podpiše predsednik ene od krovnih zastopniških organizacij, ki zastopajo Slovence v državi prijavitelja);
* do ministrstva, Javne agencije za knjigo RS, Slovenskega filmskega centra – javne agencije RS oziroma Javnega sklada RS za kulturne dejavnosti nimajo neporavnanih, zapadlih obveznosti (dokazuje: podana izjava);
* do ministrstva, Javne agencije za knjigo RS, Slovenskega filmskega centra – javne agencije RS oziroma Javnega sklada RS za kulturne dejavnosti, pravna oseba, katere zakoniti zastopnik je prijavitelj, nimajo neporavnanih, zapadlih obveznosti (dokazuje: podana izjava);
* niso koristili umetniške rezidence na Dunaju, v Berlinu, Londonu ali New Yorku v preteklih dveh koledarskih letih pred letom objave tega javnega razpisa in v letu objave tega javnega razpisa (dokazuje: podana izjava);
* niso prejemniki štipendij in/ali šolnin ministrstva, ki se podeljujejo za dodiplomski in podiplomski študij (dokazuje: podana izjava);
* niso prejemniki sredstev iz evropskega, državnega ali lokalnega proračuna za potne stroške do umetniške rezidence (dokazuje: podana izjava);
* soglašajo z vsebino vzorčne pogodbe o sofinanciranju bivanja in ustvarjanja v umetniški rezidenci v New Yorku oziroma Berlinu oziroma Londonu oziroma na Dunaju (dokazovanje: podano soglasje);
* dovolijo objavo osebnih podatkov z namenom vodenja javnega razpisa in objavo rezultatov javnega razpisa na spletni strani ministrstva v skladu z Zakonom o dostopu do informacij javnega značaja (Uradni list RS, št. 51/06 – uradno prečiščeno besedilo, 117/06 – ZDavP-2, 23/14, 50/14, 19/15 – odl. US, 102/15 in 7/18) in Zakonom o varstvu osebnih podatkov (Uradni list RS, št. 94/07 – uradno prečiščeno besedilo in 177/20) (dokazovanje: podano dovoljenje).

1. **Izpolnjevanje razpisnih pogojev**

Izpolnjevanje pogojev ugotavlja komisija za odpiranje vlog, ki jo izmed uradnikov, zaposlenih na ministrstvu, imenuje ministrica za kulturo (v nadaljnjem besedilu: ministrica).

Prijavitelji, ki bodo oddali formalno nepopolne vloge, bodo pisno pozvani k njihovi dopolnitvi. Prijavitelj mora vlogo dopolniti v petih (5) dneh od prejema poziva za dopolnitev, sicer se bo štela za nepopolno in bo zavržena. Nepravočasne in nepopolne vloge, predložene na predpisan način iz 14. točke tega besedila javnega razpisa ali jih ne bodo vložile upravičene osebe, bodo izločene iz nadaljnjega postopka in zavržene s sklepom.

Ministrstvo v primeru naknadne ugotovitve neizpolnjevanja pogojev prijavitelja po že izdani dokončni odločbi o izboru z njim ne sklene pogodbe. Prav tako v primeru naknadne ugotovitve o neizpolnjevanju pogojev prijavitelja razveže že sklenjeno pogodbo, v primeru že izplačanih sredstev pa zahteva povračilo sredstev.

Vsak prijavitelj se na tem javnem razpisu lahko prijavi za bivanje le v eni umetniški rezidenci.

OPOZORILO:

Če se prijavitelj prijavi za bivanje in delovanje v več kot eni umetniški rezidenci, se vse vloge prijavitelja zavržejo iz razloga neizpolnjevanja razpisnih pogojev (kot neupravičene osebe).

1. **Upravičeni stroški**

Upravičeni stroški so:

* najemnina, tekoči stroški, ki so povezani z uporabo stanovanja, stroški rednega vzdrževanja in osnovne opreme umetniške rezidence v New Yorku, Londonu, Berlinu in na Dunaju, ki jih ministrstvo poravnava neposredno;
* potni stroški za Berlin v višini največ 250 EUR neto, za London v višini največ 250 EUR neto, za Dunaj v višini največ 150 EUR neto ter za New York v višini največ 800 EUR neto v primeru enega prijavitelja ali največ 700 EUR neto na osebo v primeru skupinskega rezidenčnega bivanja.

Ministrstvo upravičencem povrne navedene potne stroške na podlagi zahtevka za povrnitev potnih stroškov za bivanje v umetniški rezidenci s priloženimi kopijami računov za nastale potne stroške in vsebinskega poročila o bivanju v umetniški rezidenci, **ki ju vložijo na predpisanih obrazcih ministrstva v spletni aplikaciji eJR na naslovu:** [**http://ejr.ekultura.gov.si/ejr-web**](http://ejr.ekultura.gov.si/ejr-web) **v tridesetih (30) dneh po poteku pogodbenega obdobja bivanja.**

1. **Razpisni kriteriji**

|  |  |
| --- | --- |
| **Kriterij** | **Št.**  **možnih**  **točk** |
| **1. REFERENCE[[1]](#footnote-1)** | **30** |
| Kakovost in izvirnost dosedanjega dela prijavitelja v preteklih treh koledarskih letih pred  letom objave tega javnega razpisa in v letu objave tega javnega razpisa do dneva objave javnega razpisa na razpisanem področju, za katero je podana vloga in/ali izkazana posebna nadarjenost perspektivnega mladega prijavitelja. | 20 |
| Uveljavljenost prijavitelja v strokovni javnosti na razpisanem področju, za katero je  podana vloga. | 10 |
| **2. DELOVNI NAČRT** | **60** |
| Razvoj prijaviteljeve dejavnosti na področju, ki je predmet tega javnega razpisa, prek spoznavanja in  stikov s kulturniškimi krogi v mestu rezidence: |  |
| * vsebinska celovitost delovnega načrta; | 20 |
| * podrobni časovni in vsebinski načrt – utemeljenost in prilagojenost načrta za razpisano mesto rezidence; | 20 |
| * načrt vzpostavljanja/širitve strokovnih stikov s tamkajšnjim okoljem oziroma možnosti vključevanja projekta/aktivnosti v širši mednarodni kulturni prostor; za prijavitelje, ki se prijavljajo za bivanje v umetniških rezidencah v Berlinu ali na Dunaju naj načrt vključuje tudi predlog povezovanja s SKICA Berlin (prijavitelji za umetniško rezidenco v Berlinu) ali SKICA Dunaj (prijavitelji za umetniško rezidenco na Dunaju); | 10 |
| * prispevek bivanja v tujini za nadaljnji strokovni razvoj in uveljavljanje avtorja; | 5 |
| predviden način prenosa izkušenj in dobrih praks, pridobljenih v času bivanja v  rezidenci, v slovenski kulturno-umetniški prostor. | 5 |
| **3. URADNA DOKAZILA** | **5** |
| Uradna dokazila o sodelovanju s kulturno oziroma umetniško ustanovo oziroma s strokovnimi sodelavci z umetnostnega področja, za katero je podana vloga, v izbranem terminu in izbrani državi oziroma mestu rezidence. | 5 |
| **4. STATUS SAMOZAPOSLENEGA V KULTURI** | **5** |
| Vpis v razvid samozaposlenih v kulturi. | 5 |
| **SKUPAJ** | **100** |

**8. Ocenjevanje in vrednotenje vlog ter uporaba razpisnih kriterijev**

Ocenjevanje in vrednotenje ustreznih vlog bo izvedla strokovna komisija za promocijo in mednarodno sodelovanje (v nadaljnjem besedilu: strokovna komisija) v skladu z 11. in 12. členom Pravilnika o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16).

Najvišje možno število prejetih točk je 100, izbrani so lahko tisti prijavitelji, ki v skupnem seštevku točk prejmejo 80 točk in več. Izmed prijaviteljev, ki bodo prejeli 80 točk in več, bodo izbrani tisti, ki bodo na predlog strokovne komisije v postopku izbire ocenjeni oziroma ovrednoteni višje. Če imajo prijavitelji enako število točk, se pri določanju vrstnega reda upoštevajo najprej dosežena ocena po kriteriju kakovost in izvirnost dosedanjega dela, delovni načrt, nato uveljavljenost v strokovni javnosti. Če so prijavitelji izenačeni tudi v tem primeru, strokovna komisija odloči z žrebom.

Strokovna komisija v podanem predlogu določi tudi termin bivanja prijavitelja, pri čemer ima pri določitvi termina bivanja glede na želeni termin prijavitelja prednost tisti prijavitelj, ki prejme višje število točk. Če ima več prijaviteljev isto število točk, strokovna komisija sama presodi utemeljenost bivanja v predlaganem terminu.

Strokovna komisija bo poleg izbranih prijaviteljev oblikovala tudi tako imenovani rezervni seznam prijaviteljev, ki lahko bivajo in delujejo v stanovanju, če prijavitelj, ki je bil prvotno izbran, ministrstvu pisno sporoči odpoved bivanja zaradi objektivnih razlogov (bolezen, odpoved projekta s strani partnerja v tujini, delovne obveznosti, družinske razmere itd.) nemudoma po nastanku razlogov za odpoved oziroma najpozneje mesec dni pred nastopom bivanja v rezidenci. V primeru izjemnih objektivnih razlogov (bolezen, smrt v družini ipd.) je lahko ta rok tudi krajši, vendar ga mora izbrani prijavitelj dokazati z ustreznimi dokazili. V nasprotnem primeru se šteje, da izbrani prijavitelj bivanja v rezidenci ni odpovedal oziroma je v rezidenci bival, torej se v naslednjih dveh (2) koledarskih letih pred letom objave novega javnega razpisa in v letu objave novega javnega razpisa ne bo mogel prijaviti na razpis ministrstva za izbor predlogov za bivanje in delovanje slovenskih ustvarjalcev v umetniških rezidencah ministrstva. Rezervni seznam se oblikuje na podlagi vrstnega reda točkovanja za mesto rezidence, za katero prijavitelj zaproša.

**9. Pojasnila o uporabi umetniške rezidence**

Na podlagi predloga strokovne komisije bo ministrica o vsaki ustrezni vlogi, prispeli na javni razpis, izdala posamično odločbo, s katero bo odločila o odobritvi ali zavrnitvi sofinanciranja posameznega projekta. Dokončna odločba bo podlaga za sklenitev pogodbe o sofinanciranju bivanja in ustvarjanja v umetniški rezidenci v New Yorku oziroma Berlinu oziroma Londonu oziroma na Dunaju (v nadaljnjem besedilu: pogodba), ki bo urejala medsebojne pravice in obveznosti ministrstva in prijavitelja v zvezi z dodeljeno umetniško rezidenco. Vzorec pogodbe je treba prebrati, s potrditvijo izjave v prijavnem obrazcu v spletni aplikaciji eJR na naslovu: <http://ejr.ekultura.gov.si/ejr-web> pa se prijavitelj zaveže, da je prebral vzorec pogodbe o sofinanciranju bivanja in ustvarjanja v umetniški rezidenci in se strinja z njeno vsebino ter povračilom dela potnih stroškov in z njo soglaša. Pogodba bo dejansko podpisana le, če bo projekt sprejet v sofinanciranje. V tem primeru bo opremljena z dejanskimi konkretnimi podatki, ki so v vzorcu puščeni prazni. Ministrstvo si pridržuje pravico do sprememb in dopolnitev objavljenega vzorca pogodbe pred podpisom pogodbe. Končna različica pogodbe bo vsebovala vse pogoje in obveznosti ministrstva ter prijavitelja (prejemnika sredstev), zavezujoče v okviru slovenske zakonodaje.

Prijavitelj bo lahko bival v umetniški rezidenci oziroma stanovanju v terminu, ki bo določen v odločbi in pogodbi. Izbrani prijavitelj lahko v umetniški rezidenci oziroma stanovanju v Berlinu, Londonu, New Yorku in na Dunaju biva največ en (1) mesec.

Število oseb, ki lahko bivajo v stanovanju oziroma umetniški rezidenci v okviru posameznega pogodbenega obdobja bivanja, je omejeno, in sicer:

‒ v Berlinu največ dve,

‒ na Dunaju največ tri,

‒ v New Yorku največ tri,

‒ v Londonu največ dve.

V umetniški rezidenci smejo brezplačno bivati samo izbrani prijavitelji. Druge osebe smejo bivati z izbranim prijaviteljem, če ta ministrstvu njihovo bivanje predhodno napove (do 15 dni pred odhodom v umetniško rezidenco oziroma pred nastopom termina umetniške rezidence, ki je določen v odločbi) in poravna pavšalne stroške njihovega bivanja, ki so podrobneje opredeljeni v pogodbi, ki jo prijavitelj podpiše z ministrstvom. **Zaradi specifičnih zahtev veljavne zakonodaje na področju zvezne države New York**, kjer je umetniška rezidenca ministrstva, s prijaviteljem kot dodatne osebe **v umetniški rezidenci v New Yorku ne smejo bivati mladoletne osebe, mlajše od trinajst (13) let.**

**10. Okvirna vrednost razpisanih sredstev**

Okvirna vrednost razpisanih sredstev, namenjenih za predmet tega javnega razpisa je 116.000,00 EUR. Sredstva so zagotovljena na proračunski postavki 131129 ‒ Mednarodno sodelovanje na področju kulture.

**11. Obdobje za porabo dodeljenih sredstev**

# Dodeljena proračunska sredstva morajo biti porabljena predvidoma v proračunskem letu 2023. Dodeljena proračunska sredstva se bodo izplačevala na podlagi izstavljenega zahtevka za povrnitev potnih stroškov za bivanje v umetniški rezidenci, ki mu bodo priložene kopije računov za potne stroške, in vsebinskega poročila o bivanju v umetniški rezidenci, v plačilnih rokih, kot jih določa zakon, ki ureja izvrševanje proračunov Republike Slovenije za leti 2022 in 2023.

**12. Razpisni rok**

Javni razpis se objavi na spletni strani ministrstva. Obvestilo o objavi razpisa se objavi v Uradnem listu Republike Slovenije. Za datum objave poziva ali razpisa se šteje datum objave poziva ali razpisa na spletni strani ministrstva. Javni razpis **se objavi 11. 11. 2022** in **zaključi 12. 12. 2022**.

**13**. **Razpisna dokumentacija**

**Razpisna dokumentacija zajema:**

* besedilo javnega razpisa,
* vzorec pogodbe o sofinanciranju bivanja in ustvarjanja v umetniški rezidenci v New Yorku oziroma Berlinu oziroma Londonu oziroma na Dunaju,
* prijavni obrazec v spletni aplikaciji eJR na naslovu: http://ejr.ekultura.gov.si/ejr-web.

Razpisna dokumentacija se objavi na spletni strani ministrstva <https://www.gov.si/zbirke/javne-objave/>, kjer so objavljeni tudi vsi drugi podatki, povezani z izvedbo tega javnega razpisa.

**14. Oddaja in dostava vlog**

**Vloga mora biti izpolnjena in oddana v elektronski obliki na spletnem obrazcu, ki je dostopen na naslovu** [**http://ejr.ekultura.gov.si/ejr-web**](http://ejr.ekultura.gov.si/ejr-web) **.**

Vlogo na javni razpis lahko oddate na način, določenih v podtočkah 14.1 in 14.2. V celoti mora biti izpolnjena v slovenskem jeziku (dovoljena izjema je samo naslov projekta/delovnega načrta). Priloge, oddane oziroma predložene v [prijavni](file:///\\ad.sigov.si\USR\F-J\HitiS27\Documents\eJR\Razpisi\JPR-REZ-2022\prijavni) obrazec, so lahko velike do največ 2 MB.

Če isti projekt za isto umetniško rezidenco in isti termin prijavlja več prijaviteljev – kot članov umetniškega tandema oziroma skupine­, mora vsak član umetniške skupine oziroma tandema oddati svojo vlogo (opis projekta je lahko enak v vseh vlogah) na način, opredeljen v nadaljevanju te točke. Če vloga ne bo izpolnjevala zahtev iz prejšnjega stavka, bo štela za formalno nepopolno in bo prijavitelj pozvan k dopolnitvi vloge v določenem roku. Če vloga tudi po izteku roka za dopolnitev ne bo ustrezno dopolnjena, bo zavržena s sklepom.

Oddaja vloge pomeni, da prijavitelj sprejema vse pogoje, zahteve in merila razpisa iz pripadajoče razpisne dokumentacije ter se strinja z njimi. Prijavitelj z oddajo vloge tudi dovoljuje objavo in obdelavo osebnih podatkov z namenom vodenja javnega razpisa, objave rezultatov javnega razpisa na spletni strani ministrstva, za znanstveno raziskovanje in statistične namene v skladu z veljavnim zakonom, ki ureja dostop do informacij javnega značaja, in veljavnimi predpisi, ki urejajo varstvo osebnih podatkov.

Prijaviteljem svetujemo, da vlog na javni razpis ne oddajajo zadnji dan razpisnega roka, saj to lahko povzroči preobremenjenost strežnika.

**14.1 Elektronska oddaja vloge na javni razpis, oznaka JPR-REZ-2023, podpisana s kvalificiranim digitalnim potrdilom ali mobilno identiteto smsPASS.**

1) Vlogo na javni razpis oddate na prijavnem obrazcu v spletni aplikaciji eJR na naslovu: <http://ejr.ekultura.gov.si/ejr-web>, pri čemer mora biti elektronsko podpisana (v nadaljnjem besedilu: elektronsko podpisana prijava). Vloge NE tiskajte in pošiljajte po navadni pošti.

Če bo prijavitelj oddal več elektronsko podpisanih prijav za bivanje v eni umetniški rezidenci (upoštevajte omejitev, določeno v zadnjih dveh odstavkih 5. točke besedila javnega razpisa, da se, če se prijavitelj prijavi za bivanje in delovanje v več kot eni umetniški rezidenci, vse vloge prijavitelja zavržejo iz razloga neizpolnjevanja razpisnih pogojev – kot neupravičene osebe) oziroma sprememb in dopolnitev prijave, se bo upoštevala zadnja pravočasno oddana elektronsko podpisana vloga oziroma njena sprememba ali dopolnitev.

2) Prijava se šteje za pravočasno, če je izpolnjena, elektronsko podpisana in oddana v spletni aplikaciji eJR na naslovu: <http://ejr.ekultura.gov.si/ejr-web> do vključno 12. 12. 2022 do 24. ure.

**14.2 Elektronska oddaja vloge na javni razpis, oznaka JPR-REZ-2023, z uporabniškim imenom in geslom (brez kvalificiranega digitalnega potrdila ali mobilne identitete smsPASS).**

1) Če prijavitelj nima kvalificiranega digitalnega potrdila ali mobilne identitete smsPASS, se vloga na javni razpis odda na prijavnem obrazcu v spletni aplikaciji eJR na naslovu: <http://ejr.ekultura.gov.si/ejr-web> brez elektronskega podpisa. Vloge ni potrebno natisniti in poslati po navadni pošti.

2) Elektronska prijava z uporabniškim imenom in geslom (brez elektronskega podpisa) se šteje za pravočasno, če je izpolnjena in oddana v spletni aplikaciji eJR na naslovu: <http://ejr.ekultura.gov.si/ejr-web> do vključno 12. 12. 2022 do 24. ure.

**15. Izločitev vlog**

Vloge, ki ne bodo oddane in dostavljene ministrstvu na način, predpisan v 14. točki tega besedila javnega razpisa, bodo s sklepom zavržene.

**Za prepozno** se šteje elektronsko prijava (z ali brez elektronskega podpisa) oziroma njena dopolnitev ali sprememba, ki ni bila oddana v spletni aplikaciji eJR na naslovu: http://ejr.ekultura.gov.si/ejr-web do vključno 12. 12. 2022 do 24. ure.

**Za formalno nepopolno** se šteje vloga, ki ne vsebuje vseh obveznih sestavin, ki jih zahtevata besedilo javnega razpisa in prijavni obrazec ter vloga, ki ni predložena v skladu z zahtevami iz 14. točke tega besedila javnega razpisa. Za nepopolno se šteje tudi vloga, ki je na javni razpis prispela kot formalno nepopolna in je prijavitelj ni dopolnil v zahtevanem petdnevnem (5) roku.

Za **neupravičeno osebo** se šteje tisti prijavitelj, katerega vloga ne izpolnjuje pogojev, določenih v 4. točki tega besedila javnega razpisa. Izpolnjevanje pogojev se ugotavlja na podlagi obveznih dokazil in vloge prijavitelja.

Dopolnjevanje in spreminjanje vlog sta možna le v razpisnem roku z navedbo oznake, na katero vlogo se dopolnitev ali sprememba nanaša.

Prijavitelji, ki bodo podali formalno nepopolne vloge, bodo pisno pozvani k dopolnitvi vlog. Vloge morajo dopolniti v petih (5) dneh od vročitve poziva k dopolnitvi formalno nepopolne vloge.

Dopolnitev vloge mora biti oddana v spletni aplikaciji eJR na naslovu: http://ejr.ekultura.gov.si/ejr-web, in sicer na enak način, kot je to določeno za oddajo vlog na javni razpis v podtočkah 14.1 in 14.2 tega besedila javnega razpisa.

Dopolnitev se šteje za pravočasno:

– če je v petdnevnem (5) roku od prejema poziva k dopolnitvi oddana v spletni aplikaciji eJR na naslovu: http://ejr.ekultura.gov.si/ejr-web in elektronsko podpisana s kvalificiranim potrdilom ali mobilno identiteto smsPASS;

– če je v petdnevnem (5) roku od prejema poziva k dopolnitvi oddana v spletni aplikaciji eJR na naslovu: http://ejr.ekultura.gov.si/ejr-web z uporabniškim imenom in geslom brez kvalificiranega digitalnega potrdila ali mobilne identitete smsPASS oz. brez elektronskega podpisa.

**Prijavitelj na podlagi poziva ministrstva v dopolnitvi formalno nepopolne vloge (v spletni aplikaciji eJR na naslovu:** [**http://ejr.ekultura.gov.si/ejr-web**](http://ejr.ekultura.gov.si/ejr-web)**) ne sme spreminjati že opredeljenega kraja umetniške rezidence ali drugih delov vloge, glede katerih ministrstvo prijavitelja ni pozvalo k njihovi dopolnitvi, sicer se bo štelo, da prijavitelj vloge po pozivu k dopolnitvi ni ustrezno dopolnil, in bo takšno vlogo ministrica zavrgla s sklepom.**

Če prijavitelj vloge ne dopolni v zahtevanem roku, ministrica vlogo zavrže s sklepom.

Ministrstvo bo po zaključku odpiranja vlog zavrglo vse vloge prijaviteljev, ki:

* niso bile oddane in dostavljene na način, ki je predpisan v 14. točki tega besedila javnega razpisa,
* jih ni vložila upravičena oseba,
* so bile vložene prepozno oziroma prepozno dopolnjene,
* po pozivu k dopolnitvi niso bile ustrezno dopolnjene.

**16. Odpiranje vlog, prispelih na javni razpis**

Ministrstvo bo izbralo predloge za sofinanciranje prijaviteljev po postopku, kot ga določa Pravilnik o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16).

Vloge, prispele na javni razpis, bo odprla komisija za odpiranje vlog, ki jo bo imenovala ministrica. Izpolnjevanje pogojev se bo ugotavljalo na podlagi izpolnjenih podatkov in podpisanih izjav, navedenih v razpisnem besedilu.

Odpiranje vlog se bo začelo 17. 12. 2022 ob 10. uri v prostorih ministrstva na naslovu Maistrova 10, 1000 Ljubljana. Odpirale se bodo samo pravočasno prispele vloge, in sicer po vrstnem redu prispetja.

V primeru objektivnih okoliščin, ki bi preprečile možnost uporabe umetniških rezidenc, ki so predmet javnega razpisa, se umetniške rezidence ne dodelijo.

Prijavitelje opozarjamo, da je izvedba postopka javnega razpisa vezana na proračunske zmogljivosti ministrstva. V primeru sprememb državnega proračuna ali finančnega načrta ministrstva, ki neposredno vplivajo na izvedbo postopka tega javnega razpisa ima ministrstvo dolžnost ukrepati v skladu s spremembami državnega proračuna oziroma finančnega načrta ministrstva.

Če se v času izvedbe postopka tega javnega razpisa zmanjša obseg sredstev, ki so v državnem proračunu namenjena za kulturo, do takšne mere, da ne zagotavlja izpolnitve ciljev javnega razpisa, lahko ministrstvo iz tega razloga postopek javnega razpisa ustavi oziroma v primeru že zaključenega izbora projektov zniža obseg sofinanciranja, spremeni ali prekine že sklenjene pogodbe.

**17. Dajanje informacij in pojasnil v zvezi z javnim razpisom**

Kontaktna oseba, pristojna za dajanje informacij v zvezi z javnim razpisom: mag. Gregor Jagodič (elektronski naslov: gp.mk@gov.si).

Uradne ure za posredovanje informacij po telefonu in elektronskih medijih ministrstva so vsak ponedeljek, sredo in petek od 9. do 12. ure ter vsako sredo od 14. do 16. ure.

**18. Varovanje osebnih podatkov**

Varovanje osebnih podatkov bo zagotovljeno v skladu s predpisi, ki urejajo varovanje osebnih podatkov, ter zakonom, ki omogoča dostop do informacij javnega značaja.

**19. Objava rezultatov javnega razpisa**

Rezultati javnega razpisa bodo objavljeni na spletnih straneh ministrstva: <https://www.gov.si/zbirke/javne-objave/>.

dr. Asta Vrečko

ministrica za kulturo

1. Mladi lahko kakovost in izvirnost dosedanjega dela oziroma uveljavljenost v strokovni javnosti dopolnijo z vsaj dvema priporočiloma stroke, ki morata biti originalno podpisani (elektronska korespondenca med priporočevalcem in prijaviteljem ne šteje za priporočilo). [↑](#footnote-ref-1)